Maliskjæra naturreservat

Maliskjæra naturreservat ligger i en bratt østhelling vest for Rotnesjøen i Grue kommune. Vegetasjonen er barskog på høy bonitet, med en særegen kontrast i vegetasjonstyper fra bunn til topp i skråningen. Her finnes både blåbærgranskog og lågurtgranskog, flekkvis også storbregne- og småbregnegranskog. Øverst i reservatet dominerer lavfuruskog. Trærne er i hovedsak ganske jevngamle (200-250 år), og det er funnet spor etter en tidligere skogbrann. Reservatet er leveområde for en rekke fuglearter, som løvsanger, dompap, trekryper, gjerdesmett og tretåspett. Og særlig i de lavere og mer fuktige delene av skrenten er det grunnlag for flere spesieliserte og sjeldne arter. Det er påvist de rødlistede kronepiggskinn, gubbeskjegg og grangråkjuke. Dyrelivet er vernet mot skade og unødig fortyrrelse. Det samme gjelder all vegetasjon, inkludert døde busker og trær. Men jakt og sanking av bær og sopp er tillatt. Bålbrenning med tørrkvist fra bakken er også tillatt i samsvar med øvrige regler. Motorisert ferdsel er forbudt, det samme gjelder sykling og bruk av hest utenom eksisterende sti. Referanser